ROZHODNUTIE KOMISIE
z 25. septembra 2006,
ktorým sa Cyperskej republike udeľuje výnimka z určitých ustanovení smernice Európskeho parlamentu a Rady 2003/54/ES
[oznámené pod číslom K(2006) 4177]
(Len grécke znenie je autentické)
(2006/653/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2003/54/ES z 26. júna 2003 o spoločných pravidlách pre vnútorný trh s elektrickou energiou a o zrušení smernice 96/92/ES (1), najmä na jej článok 26 ods. 1,
so zreteľom na žiadosť predloženú 28. júna 2004 Cyperskou republikou,
po informovaní členských štátov o žiadosti,
keďže:
(1)
Cyperská republika predložila 28. júna 2004 Komisii žiadosť o výnimku z ustanovení článku 21 ods. 1 písm. b) smernice 2003/54/ES na obdobie do 31. decembra 2008 a z článku 21 ods. 1 písm. c) na obdobie do 31. decembra 2013. Vyslovené oprávnenie na predloženie takejto žiadosti je obsiahnuté v článku 26 ods. 1 danej smernice.
(2)
Poskytnuté informácie neboli pôvodne dostačujúce na to, aby sa žiadosť posúdila. Okrem toho uvedené údaje o spotrebe zahŕňali časť spotreby v severnej časti Cypru. Na základe článku 1 ods. 1 protokolu k zmluve o pristúpení č. 10 o Cypre sa preskúmanie týchto údajov vzťahujúcich sa na danú časť Cypru považovalo za irelevantné. Cyprus poskytol na žiadosť dodatočné časti informácií.
(3)
Cyperská republika vyhovuje definícií „malej izolovanej sústavy“ podľa bodu 26 článku 2 smernice 2003/54/ES. „Malá izolovaná sústava“ je každá sústava so spotrebou menšou ako 3 000 GWh v roku 1996, v ktorej sa získava menej ako 5 % ročnej spotreby prostredníctvom prepojenia s inými sústavami. V roku 1996 spotrebovala Cyperská republika 2 315,3 GWh. Cyperská republika je izolovaná neprepojená energetická sústava.
(4)
Dokumenty priložené ku žiadosti a následne predložené poskytujú dostatočný dôkaz o tom, že v súčasnosti nie je možné dosiahnuť v oblasti elektriny konkurencieschopný trh berúc do úvahy veľkosť a štruktúru trhu s elektrinou na ostrove a skutočnosť, že perspektíva prepojenia systému s hlavnou sieťou niektorého členského štátu je vzdialená. Okamžité otvorenie trhu by predstavovalo zásadné problémy najmä pokiaľ ide o bezpečnosť dodávok elektriny.
(5)
Cyperský úrad pre elektrickú energiu (ECA) je v súčasnosti na Cypre jediný dodávateľ elektriny s licenciou. Rozhodnutím vlády, ktoré bolo environmentálne motivované, sa na ECA uvalilo veľké bremeno diverzifikácie skladby paliva, ktorá je v súčasnosti závislá na ťažkom palive. Z týchto dôvodov sa požadovalo, aby bol zemný plyn začlenený do výrobnej skladby. ECA súhlasil s vytvorením kombinovaných kruhových jednotiek, ktoré v roku 2010 budú používať zemný plyn. Požadovanými investíciami sa na ECA uvalí bremeno navyše, čím by bol v porovnaní so svojimi konkurentmi znevýhodnený.
(6)
Vláda okrem toho poskytla štedré stimuly potenciálnym investorom do obnoviteľných zdrojov energie, predovšetkým do veternej kapacity, fotovoltaickej kapacity a kapacity biomasy. Záujem, ktorý súkromný sektor preukázal, je značný. Elektrina z obnoviteľných zdrojov má preferenčný prístup do sústavy. Neobmedzené zavedenie a uskutočňovanie výroby elektriny z obnoviteľných zdrojov by však znamenalo ťažkosti, pokiaľ ide o stabilitu sústavy a bezpečnosť dodávky.
(7)
Otvorenie trhu by prinieslo finančne nákladné posilnenie prenosovej sústavy, aby sa predišlo negatívnemu vplyvu na spoľahlivosť a bezpečnosť siete. Vyústilo by to do zvýšenia tarify a následného zvýšenia cien pre konečných spotrebiteľov. V súčasnosti by nebola možná žiadna zmysluplná hospodárska súťaž.
(8)
Po preskúmaní opodstatnenosti žiadosti Cyperskej republiky je Komisia spokojná, že výnimka, ako aj podmienky jej uplatňovania sa netýkajú dosiahnutia cieľov smernice 2003/54/ES.
(9)
Výnimka požadovaná Cyperskou republikou by sa preto mala udeliť.
(10)
Zatiaľ čo sa v žiadosti poskytuje objektívny opis súčasnej situácie, nezohľadňuje sa v nej možný strednodobý a dlhodobý vývoj, ktorý môže viesť k významným zmenám. Situácia by sa preto mala pravidelne monitorovať.
PRIJALA TOTO ROZHODNUTIE:
Článok 1
Cyperskej republike sa udeľuje výnimka z písm. b) a písm. c) z článku 21 ods. 1 smernice 2003/54/ES.
Výnimka z článku 21 ods. 1 písm. b) smernice 2003/54/ES sa uplatňuje do 31. decembra 2008.
Výnimka z článku 21 ods. 1 písm. c) smernice 2003/54/ES sa uplatňuje do 31. decembra 2013.
Článok 2
Komisia môže výnimku zrušiť, ak v Cyperskej republike nastanú v sektore elektrickej energie podstatné zmeny.
Dovtedy Cyprus monitoruje vývoj sektora s elektrinou a hlási akékoľvek závažné zmeny v ňom, najmä informácie o nových výrobných licenciách, nových účastníkoch trhu, pohyboch cien a nových infraštruktúrnych plánoch, ktoré by si mohli vynútiť prehodnotenie výnimky.
Cyperská republika predloží každé dva roky Komisii všeobecnú správu začínajúc najneskôr 31. decembra 2007. V správach sa stanoví tarifná a cenová politika spolu s prijatými opatreniami na ochranu záujmov spotrebiteľov v súvislosti s výnimkou.
Článok 3
Toto rozhodnutie je určené Cyperskej republike.
V Bruseli 25. septembra 2006